रोनाल्डो ने किया मेसी का समर्थन | खेल | DW | 26.12.2013
विश्व फुटबॉलर के चुनाव से तीन हफ्ते पहले ब्राजील के पूर्व स्टार खिलाड़ी रोनाल्डो ने खिताब के लिए अर्जेंटीना के लियोनेल मेसी का समर्थन किया है. फीफा के इस खिलाब के लिए सर्वश्रेष्ठ फुटबॉलर चुनाव 13 जनवरी को होगा.
ब्राजील के विश्वस्तरीय स्ट्राइकर रहे रोनाल्डो ने कहा है कि रियाल मैड्रिड के लिए खेलने वाले पुर्तगाल के सुपरस्टार क्रिस्टियानो रोनाल्डो की तुलना में बार्लिसोना के लिए खेलने वाले मेसी तकनीकी रूप से ज्यादा मजबूत हैं. रोनाल्डो ने बार्सिलोना के लिए खेलने वाले अपने देश के खिलाड़ी नेमार को अद्भुत विश्व फुटबॉलर बताते हुए कहा, "उनमें वह सभी कुछ है जो चोटी का विश्व स्टार बनने के लिए चाहिए."
चोटी का फुटबॉलर चुने जाने की प्रतिस्पर्धा में जर्मन क्लब बायर्न म्यूनिख के फ्रांसीसी स्टार फ्रांक रिबेरी भी हैं, लेकिन रोनाल्डो ने उनका जिक्र नहीं किया. फ्रांक रिबेरी को एक धक्का तब भी लगा जब वे अपने ही देश में सर्वोत्तम खिलाड़ी के चुनाव में चौथे स्थान पर रहे.
मेसी अंतरराष्ट्रीय फुटबॉल संघ फीफा का गोल्डन बॉल पहले भी चार बार जीत चुके हैं. 2013 में अधिकांश फुटबॉल विशेषज्ञ क्रिस्टियानो रोनाल्डो और फ्रांक रिबेरी के बीच इस खिताब के लिए कांटे की टक्कर देख रहे हैं.
13 जनवरी 2014 को ज्यूरिष में होने वाले गाला में जूरी का फैसला जो भी हो, लियोनेल मेसी अगले साल अपनी तनख्वाह में बेहतरी की उम्मीद कर सकते हैं. उनके क्लब बार्सिलोना के उपाध्यक्ष खोजेप मारिया बैर्टोमोय ने कहा है, "विश्व के सर्वोत्तम फुटबॉलर को सर्वोत्तम तनख्वाह वाला भी होना चाहिए, हमारे लिए यह साफ है."
तनख्वाह के सवाल पर पिछले दिनों अर्जेंटीना के खिलाड़ी और क्लब के नेतृत्व के बीच झड़प हो गई थी. वित्तीय मामलों के लिए प्रभारी उपाध्यक्ष खावियर फाउस ने तनख्वाह बढ़ाने से इनकार करते हुए कहा था, "मेसी का कॉन्ट्रैक्ट हाल ही में बढ़ाया गया है, हमें उसे हर छह महीने पर बेहतर करने की जरूरत नहीं है." इस पर मेसी ने कहा था कि फाउस को फुटबॉल का पता नहीं है.
इस समय मांसपेशियों की चोट के कारण आराम कर रहे लियोनेल मेसी ने स्पेन के राष्ट्रीय चैंपियन बार्सिलोना के साथ अपना कॉन्ट्रैक्ट एक साल पहले 2018 तक बढ़ा दिया था. क्रिस्टियानो रोनाल्डो जैसे दूसरे फुटबॉल स्टार मेसी से ज्यादा कमाते हैं.
एमजे/ओएसजे (एसआईडी, डीपीए)
कीवर्ड फुटबॉल, फीफा, रोनाल्डो, मेसी
पर्मालिंक http://p.dw.com/p/1Agxl